রবীন্দ্রসঙ্গীত শেখান। পাশাপাশি অর্ডার নিয়ে তৈরি করেন নাইটি এবং শায়া। রোজগার বাড়াতে বোর্ড ঝুলিয়েছিলেন বাড়ির সামনে। ‘রবীন্দ্রভক্ত’দের দাপটে সেই বোর্ড খুলে নিতে বাধ্য হয়েছেন পূর্ব সিঁথির সঙ্গীতশিক্ষিকা তথা সেলাই দিদিমণি সুমা ধর।
পূর্ব সিঁথি লেনের ভাড়াবাড়ির বাসিন্দা সুমা এলাকার পরিচিত রবীন্দ্রসঙ্গীত শিক্ষিকা। ছাত্রছাত্রীদের বাড়ি বাড়ি গিয়ে গান শেখান তিনি। কিন্তু সেই অর্থে সংসার চলে না। তাই পাশাপাশি সেলাই-ব্যবসাও করতে হয় তাঁকে। নাইটি, শায়া তৈরির পাশাপাশি শাড়িতে ফলস পাড় লাগান এবং পিকো করেন। আরও বেশি ছাত্রছাত্রী এবং সেলাইয়ের অর্ডার পেতে নিজের ফোন নম্বর দিয়ে বাড়ির সামনে বোর্ড লাগিয়েছিলেন তিনি। সেই বোর্ডের ছবি তুলে সোশ্যাল মিডিয়ায় ছড়িয়ে দেওয়া হয়েছে। আর তারপরই শায়া-নাইটির মতো নিত্যব্যবহার্য জিনিসের সঙ্গে রবীন্দ্রনাথের নাম দেখে কুপিত হয়ে পড়েছেন রবীন্দ্রপ্রেমীদের একাংশ। ওই সঙ্গীতশিক্ষিকার অভিযোগ, প্রতিদিনই তাঁকে ফোন করে হেনস্থা করছেন তাঁদের একাংশ। বিড়ম্বনা এড়াতে ওই বোর্ডটি খুলে নিয়েছেন তিনি।
সুমা বুধবার বলেন, ‘‘আমি খুব সাধারণ মানুষ। টাকাপয়সাও তেমন নেই। রবীন্দ্রসঙ্গীত এবং সেলাই— দু’টিই আমার প্রাণ। এগুলি আমার মুখে ভাত তুলে দেয়, সন্তানদের পড়াশোনা শেখায়। কেবলমাত্র রোজগার বাড়াতে বাড়ির সামনে ওই বোর্ড দিয়েছিলাম। কী করে জানি না, সেই ছবি ফেসবুক আর হোয়াটসঅ্যাপে ছড়িয়ে গিয়েছে।’’ তাঁর কথায়, ‘‘নিজেদের রবীন্দ্রভক্ত হিসাবে পরিচয় দিয়ে দিনরাত আমাকে ফোন করা হচ্ছে। তাঁরা সকলেই ব্যঙ্গ করছেন। বলছেন, যে রবীন্দ্রনাথ নাইটহুড পেয়েছিলেন, তাঁর নাম আমি নাইটির সঙ্গে দিয়েছি! কী করে ওঁদের বোঝাই, অন্নের চেয়ে পবিত্র কিছু নেই। রবীন্দ্রনাথ আমার অন্ন দিচ্ছেন। ওঁকে অপমান কী করে করব আমি!’’

প্রতিবেশীদের একাংশের বক্তব্য, লড়াই সুমার রক্তে। বিয়ের আগে আগরপাড়ায় থাকতেন তিনি। বাবা ছিলেন একটি বেসরকারি প্রতিষ্ঠানের সামান্য মাইনের কর্মী। দ্ররিদ্র পরিবারের সন্তান হলেও দ্বিতীয় শ্রেণিতে পড়ার সময় থেকেই মা চন্দনা দাসের উৎসাহে গান শেখা শুরু করেন। চন্দনা বলেন, ‘‘মেয়েটা পাগলের মতো গান ভালবাসত। আমরা তো ওকে খুব ভাল করে শেখাতে পারিনি, কিন্তু না খেয়ে হারমোনিয়াম, তবলা কিনে দিয়েছিলাম। সে সব নিয়েই ও বুঁদ হয়ে থাকত। এখনও তাই থাকে। যাঁরা ওকে ব্যঙ্গ করে মজা পাচ্ছেন, তাঁরা তো আর এই ইতিহাস জানেন না।’’

এই বিষয়ে অন্যান্য খবর

রবীন্দ্রনাথকে কি বিপাকে ফেলবেন প্রিয়ঙ্কা চোপড়া! শঙ্কায় বিশ্বভারতী


১৯৯৬ সালে সুমার বিয়ে হয়। পারিবারিক অস্বচ্ছলতার কারণে পড়াশোনা বন্ধ হয়ে যাওয়ায় মাধ্যমিক দিতে পারেননি তিনি। অবশেষে প্রায় দু’দশক সংসার করার পর ২০১৫ সালে মাধ্যমিক পাশ করেছেন। ছেলে রোহন এই বছর মাধ্যমিক দিয়েছে। মেয়ে রশ্মিতা স্থানীয় কলেজে ইংরেজি অনার্সের প্রথম বর্ষের ছাত্রী। স্বামী তারক পেশায় কাঠের মিস্ত্রি। সুমার কথায়, ‘‘অকারণে অপমানিত হতে হচ্ছে বলে কষ্ট হয় ঠিকই। কিন্তু লড়াই ছেড়ে দেব না। রবীন্দ্রনাথে ভরসা করেই ছেলে-মেয়েগুলোকে বড় করে তুলব, মিলিয়ে নেবেন।’’